Osobnosti hornej Nitry

srdečne pozývam na výstavu venovanú piatim osobnostiam, ktoré zanechali stopu nielen v regionálnej  histórii hornej Nitry, ale aj histórii celého Slovenska:

* **Archeologička, múzejníčka a historička PhDr. Marta Remiašová** (\*1941 Veľké Leváre – †2007 Prievidza) 20 rokov pracovala vo Vlastivednom múzeu v Bojniciach, svojim pričinením a výskumnou činnosťou značne obohatila jeho zbierkový fond. Uskutočnila množstvo archeologických výskumov na hornom Ponitrí. Svoj prvý archeologický výskum realizovala v roku  1965 v spolupráci  s prof. Alexandrom Ruttkayom a s podporou Archeologického ústavu SAV v Nitre. V obci Koš bolo odkrytých desať dechtárskych jám, radených do obdobia osídlenia hornej Nitry Slovanmi  a päť stredovekých sídliskových objektov z 13. a 14. storočia. Nálezisko bolo bohaté na obrovské množstvo keramiky, železných predmetov ako hroty šípov, nožíky a kľúče. Ďalšie výskumy zachytávajúce slovanské osídlenie uskutočnila v lokalitách Bojnice, Horná Ves, Kamenec pod Vtáčnikom, Nedožery – Brezany, Podhradie, Radobica, Zemianske Kostoľany. Zaoberala sa aj existenciou lužickej kultúry, známe sú sídliskové a pohrebiskové nálezy v Bojniciach, Diviakoch nad Nitricou, Dlžíne, Hradci, Kocuranoch, Novákoch a Opatovciach nad Nitrou. Jej srdcovou záležitosťou bol najdlhšie trvajúci výskum hradiska Vyšehrad v rokoch 1970 – 1978. V roku 1985 sa stala iniciátorkou a prvou riaditeľkou novovzniknutého Hornonitrianskeho múzea v Prievidzi.
* **Prírodovedec, botanik, pedagóg prof. RNDr. Ján Martin Novacký, DrSc.** (\*1899 Tvrdošín – †1956 Sliač) zaoberal sa zbieraním a spracovávaním floristického materiálu, podnikal botanické cesty po rôznych oblastiach Slovenska, mimoriadny záujem mal o hornú Nitru, kde prežil svoju mladosť a študentské časy. Práve tu uskutočnil najviac botanických výskumov, najčastejšie na fačkovskom Kľaku a Reváni. Bol jedným zo zakladateľov Slovenskej entomologickej spoločnosti v Žiline v roku 1941 a v roku 1948  jedným z členov komisie na prípravu vládneho nariadenia pre zriadenie Tatranského národného parku. Usiloval sa aj o zabezpečenie ochrany ďalších území na Slovensku ako Šúr pri Svätom Jure a Pečniansky les pri Bratislave v ich pôvodnom stave. V roku 1946 sa stal profesorom a v rokoch 1946 – 1949 prvým rektorom Vysokej školy poľnohospodárskeho a lesníckeho inžinierstva v Košiciach, kde sa venoval budovaniu Ústavu botaniky ako jeho prvý vedúci. V roku 1950 začal pracovať na Pedagogickej a neskôr  Prírodovedeckej fakulte UK v Bratislave a stal sa zakladateľom a riaditeľom Botanickej záhrady.
* **Architekt a staviteľ Imrich Spevár** (\*1903 Liešťany – †1974 Prievidza) svojou stavebnou činnosťou menil v 20. – 40. rokoch minulého storočia tvár Prievidze. Už počas pôsobenia u prievidzského staviteľa a podnikateľa Alojza Engliša bol pri takých významných stavbách akými boli Okresný zdravotný ústav a Československé štátne reálne gymnázium Františka Sasinka v Prievidzi. V roku 1935 získal živnostenské oprávnenie na vykonávanie vlastnej staviteľskej činnosti. Projektoval a staval domy pre remeselníkov, obchodníkov i inteligenciu v Bojniciach, Prievidzi a Valaskej Belej. K neodmysliteľnému koloritu Prievidze patrili také stavby ako budova Okresného súdu, Hlinkovo mäsiarstvo a údenárstvo, Roľnícka vzájomná pokladnica, či Gazdovská banka. V medzivojnovom období realizoval výstavbu škôl v Dlžíne, Nitrianskom Pravne, Temeši, Zemianskych Kostoľanoch, ale aj za hranicami okresu v Pate, Seredi, Urminciach, Váhovciach. Podieľal sa na adaptačných a rekonštrukčných prácach kostolov a kláštorov ako rímskokatolíckeho kostola a fary s hospodárskymi budovami v Seredi, kláštora Notre Dame v Novákoch, budovy rádu Dcér Božskej lásky v Prievidzi. Ďalšiu stavebnú firmu založil s Jánom Staršíchom z Ružomberka. Obe firmy mu boli na základe zákona č. 121/48 znárodnené. Imrich Spevár bol od 1. septembra 1949 zamestnaný ako robotník v národnom podniku Československé stavebné závody, expozitúra Prievidza.
* **Rrímskokatolícky kňaz, historik, publicista, spisovateľ Mikuláš Mišík** (\*1907 Prievidza – †1981 Bojnice) ako kaplán a kňaz pôsobil na viacerých miestach v Banskobystrickej diecéze. Svoju pastoračnú činnosť začal 1. mája 1930 ako kaplán v Hronci, ďalej pôsobil v Novej Bani, Vrútkach, Šimonovanoch, Handlovej, Kláštore pod Znievom a Zvolene. Jeho koníčkom bola história, zaoberal sa dejinami husitského hnutia na Slovensku, osídľovaním hornej Nitry, cirkevnými dejinami a najmä regionálnou históriou Prievidze, Handlovej, Kláštora pod Znievom a Zvolena. Bol  autorom prvej monografie o Prievidzi, ku ktorej pramene a literatúru začal zbierať už v roku 1928. Kniha , ktorú Mikuláš Mišík s láskou venoval svojmu rodnému mestu vyšla v roku 1971, žiaľ, k čitateľom sa v tom čase nedostala. Až po roku 1989, vďaka predsedovi MsNV v Prievidzi Michalovi Krajčíkovi, ktorý výtlačky nezničil, ale ukryl v sklade CO, mohli obyvatelia Prievidze objavovať tajomstvá jej histórie.
* **Akademický maliar, grafik, ilustrátor, kresliar a pedagóg Doc. Imrich Vysočan** (\*1924 Prievidza – †1994 Bojnice) bol jedným z výtvarných umelcov povojnovej generácie, ktorí položili základy moderného slovenského výtvarného umenia. Vytvoril celý rad grafických cyklov, za ktoré získal mnohé ocenenia. Uprednostňoval akvarel, olej a tempery, v kresbe krajinárske a figurálne motívy, v grafike témy s protivojnovým obsahom. Svoje umelecké diela vystavoval  od roku 1948 nielen v slovenských mestách v Banskej Bystrici, Bojniciach, Bratislave, Košiciach, Myjave, Nitre, Nových Zámkoch, Prievidzi, Šali, Šuranoch, či Zlatých Moravciach, ale aj v zahraničí, a to v Nemecku, Poľsku, Rusku a Švédsku. Začiatkom 50-rokov sa venoval politickej satire a karikatúre. Kreslil pre slovenský satirický časopis Roháč a istý čas bol aj členom jeho redakčnej rady. Ilustroval knihy a obálky kníh pre deti a mládež a pre Slovenský film nakreslil rozprávky určené deťom ako Mechúrik-Koščúrik a kamaráti, Svrček muzikant, Janko Polienko, Braček Jelenček a Divotvorné gajdy. V 60. a 70. rokoch minulého storočia vytvoril stovku monumentálnych diel realizovaných v architektúre (napr. 33 viacfarebných sgrafit  nad vchodmi obytných domov sídliska Píly v Prievidzi, leptané sklá Kultúrneho domu v Poprade, kamenné mozaiky na fasáde Strojníckej fakulty SVŠT v Bratislave, betónovú plastiku s mozaikou „Slnko“ v Šali, výtvarnú výzdobu obchodného domu Jednota, s. d. v Nových Zámkoch). Mimoriadne vzácne sú jeho obrazy s historickou tematikou ženskej vzbury v Prievidzi, prievidzských jarmokov ako aj historickými uličkami starej Prievidze, ktoré nahradili obchodné domy a parkoviská. V rokoch 1961 – 1965 bol predsedom Výboru Krajskej organizácie Zväzu výtvarných umelcov Západoslovenského kraja v Bratislave a súčasne v roku 1962 sa stal odborným asistentom Katedry teórie a dejín architektúry, kreslenia a modelovania na Stavebnej fakulte SVŠT v Bratislave. Práve na nej v roku 1966 získal titul docent. Pracovný pomer ukončil k 31. augustu 1975 a vrátil sa späť do rodnej Prievidze, kde sa naplno venoval maľovaniu.